
上經

序


上藥一百二十種為君，主養命以應天，無毒，多服久服不傷人，欲輕身益氣不老延年者，本《上經》。


中藥一百二十種為臣，主養性以應人，無毒，有毒，斟酌其宜，欲遏病補虛羸者，本《中經》。


下藥一百二十五種為佐使，主治病以應地，多毒，不可久服，欲除寒熱邪氣、破積聚、愈疾者，本《下經》。


藥有君臣佐使，以相宣攝合和者，宜用一君二臣五佐，又可一君三臣九佐使也。


藥有陰陽配合，子母兄弟，根莖花實草石骨肉。有單行者，有相須者，有使者，有相畏者，有相惡者，有相反者，有相殺者。凡此七情和合視之，當用相須相使良者，勿用相惡相反者。若有毒宜制，可用相畏相殺者，不爾，勿合用也。


藥有酸鹹甘苦辛五味，又有寒熱溫涼四氣及有毒無毒，陰乾暴乾，采治時日，生熟，上地所出，真偽陳新，並各有法。


藥性有宜丸者，宜散者，宜水煮者，宜酒浸者，宜膏煎者，亦有一物兼宜者，亦有不可入湯酒者，並隨藥性，不得違越。


凡欲治病，先察其源，先候病機。五臟未虛，六腑未竭，血脈未亂，精神未散，服藥必活。若病已成，可得半愈。病勢已過，命將難全。


若用毒藥療病，先起如黍粟，病去及止。不去，倍之；不去，十之。取去為度。


治寒以熱藥，治熱以寒藥。飲食不消，以吐下藥。鬼註蠱毒，以毒藥。癰腫瘡瘤，以瘡藥。風濕，以風濕藥。各隨其所宜。


病在胸鬲以上者，先食後服藥。病在心腹以下者，先服藥而後食。病在四肢血脈者，宜空腹而在旦。病在骨髓者，宜飽滿而在夜。


夫大病之主，有中風、傷寒、溫瘧、中惡、霍亂、大腹、水腫、腸澼下利、大小便不通、賁肫、上氣、咳逆、嘔吐、黃疸、消渴、留飲、澼食、堅積癥瘕、驚邪、癲癇、鬼註、喉痹、齒痛、耳聾、目盲、金創、踒折、癰腫、惡瘡、痔、瘺、癭瘺、男子五勞七傷、虛乏羸瘦，女子帶下、崩中、血閉，蟲蛇蠱毒所傷，此皆大略，宗兆。其間變動枝節，各宜依端緒以取之。


玉石部上品


玉泉　味甘平。主治五臟百病。柔筋強骨、安魂魄、長肌肉、益氣，久服耐寒暑，不饑渴，不老神仙。人臨死服五斤，死三年色不變。一名玉劄。


丹砂　味甘微寒。治身體五臟百病。養精神、安魂魄、益氣、明目，殺精魅邪惡鬼。久服通神明不老。能化為汞。生山谷。


水銀　味辛寒。主治疥瘙痂瘍百禿，殺皮膚中蟲虱，墮胎，除熱。殺金銀銅錫毒，熔化還復為丹。久服神仙不死。生平土。


空青　味甘寒。主治青盲、耳聾。明目，利九竅，通血脈，養精神。久服輕身延年不老。能化銅鐵鉛錫作金。生山谷。


曾青　味酸小寒。主治目痛，止淚出，風痹，利關節，通九竅，破癥瘕積聚。久服輕身不老。能化金銅。生山谷。


白青　味甘平。主明目，利九竅，耳聾，心下邪氣。令人吐，殺諸毒三蟲。久服通神明，輕身延年不老。生山谷。


雲母　味甘平。主治身皮死肌，中風寒熱如在車船上，除邪氣，安五臟，益子精，明目，輕身延年。一名雲珠，一名雲華，一名雲英，一名雲液，一名雲沙，一名鱗石。生山谷。


朴消　味苦寒無毒。主治百病，除寒熱邪氣，逐六腑積聚、結固留癖。能化七十二種石。煉餌服之，輕身神仙。生山谷。


消石　味苦寒。主治五臟積熱，胃脹閉。滌去畜結飲食，推陳致新，除邪氣。煉之如膏，久服輕身。一名芒硝。生山谷。


礬石　味酸寒。主治寒熱泄利，白沃陰蝕，惡瘡目痛，堅骨齒。煉餌服之，輕身不老增年。一名羽涅。生山谷。


滑石　味甘寒。主治身熱泄澼，女子乳難，癃閉。利小便，蕩胃中積聚寒熱，益精氣。久服輕身、耐饑，長年。生赭陽山谷。


紫石　味甘平。主治心腹欬逆邪氣，補不足，女子風寒在子宮，絕孕十年無子。久服溫中、輕身、延年。生太山山谷。


白石英　味甘微溫。主治消渴，陰痿不足，欬逆，胸膈間久寒。益氣，除風濕痹。久服輕身、長年。生山谷。


青石赤石黃石白石黑石脂等　味甘平。主治黃疸、泄利、腸澼膿血、陰蝕、下血赤白、邪氣、癰腫、疽痔惡瘡、頭瘍、疥瘙。久服補髓益氣，肥健，不饑，輕身，延年。五石脂，各隨五色補五臟。生山谷。


太一禹余糧　味甘平。主治咳逆上氣、癥瘕、血閉、漏下，除邪氣。久服耐寒暑不饑，輕身飛行千里神仙。一名石腦。生山谷。


禹余糧　味甘寒。主治咳逆、寒熱、煩滿，下利赤白，血閉癥家大熱。煉餌服之，不饑、輕身、延年。生池澤。


雄黃　味苦平。主治寒熱鼠瘺，惡瘡疽痔，死肌，殺精物惡鬼邪氣百蟲毒，勝五兵。煉食之，輕身神仙。一名黃食石。生山谷。


草部上品


青芝　味酸平。主明目，補肝氣，安精魂，仁恕。久食輕身不老，延年神仙。一名龍芝。生山谷。


赤芝　味苦平。主治胸中結，益心氣，補中，增智慧，不忘。久食輕身不老，延年神仙。一名丹芝。生山谷。


黃芝　味甘平。主治心腹五邪，益脾氣，安神，忠信和樂。久食輕身不老，延年神仙。一名金芝。生山谷。


白芝　味辛平。主治咳逆上氣，益肺氣，通利口鼻，強誌意勇悍，安魄。久食輕身不老，延年神仙。一名玉芝。生山谷。


黑芝　味鹹平。主治癃，利水道，益腎氣，通九竅，聰察。久食輕身不老，延年神仙。一名玄芝。生山谷。


紫芝　味甘溫。主治耳聾，利關節，保神，益精氣，堅筋骨，好顏色。久食輕身不老，延年神仙。一名木芝。生山谷。


天門冬　味苦平，主治諸暴風濕偏痹，強骨隨，殺三蟲，去伏屍。久服輕身益氣延年。一名顛勒。生山谷。


朮　味苦溫。主治濕痹、死肌、痙疸，止汗除熱，消食，化煎餌。久服輕身、延年不饑。一名山薊。生鄭山山谷。


委萎　味甘平。主治中風暴熱不能動搖，跌筋結肉，諸不足，久服去面皯，好顏色潤澤，輕身不老。生川谷。


乾地黃　味甘寒。主治折跌絕筋傷中，逐血痹，填骨髓，長肌肉。做湯，除寒熱積聚，除痹。生者尤良。一名地髓。生川澤。


菖蒲　味辛溫。主治風寒濕痹，咳逆上氣，開心孔，補五臟，通九竅，明耳目，出音聲。久服，輕身，不忘，不迷惑，延年。一名昌陽。生池澤。


遠志　味苦溫。主治咳逆傷中，補不足，除邪氣，利九竅，益智慧，耳目聰明，不忘，強智倍力。久服輕身不老。葉名小草。一名葽繞，一名細草。生川谷。


澤瀉　味甘寒。主治風寒濕痹，乳難，消水，養五臟，益氣力，肥健。久服耳目聰明，不饑，延年輕身，面生光，能行水上。一名水瀉，一名芒芋，一名鵠瀉。生池澤。


署豫　味甘小溫。主治傷中，補虛羸，除寒熱邪氣，補中益氣力，長肌肉。久服耳目聰明，輕身不饑延年。一名山芋。生山谷。


鞠華　味苦平。主治風頭，頭眩腫痛，目欲脫，淚出，皮膚死肌，惡風濕痹。久服，利血氣、輕身、耐老延年。一名節華。生川澤。


甘草　味甘平。主治五臟六腑寒熱邪氣，堅筋骨，長肌肉，倍力，金創，尰，解毒，久服輕身延年。生川谷。


人參　味甘小寒。主補五臟，安精神，定魂魄，止驚悸，除邪氣，明目，開心益智。一名人銜，一名鬼蓋。生山谷。


石斛　味甘平。主治傷中，除痹下氣，補五臟虛勞羸瘦，強陰。久服厚腸胃，輕身延年。一名林蘭。生山谷。


石龍芮　味苦平。主治風寒濕痹，心腹邪氣，利關節，止煩滿。久服輕身明目不老。一名魯果能，一名地椹。生川澤。


牛膝　味苦（酸）平。主治寒濕痿痹，四肢拘攣，膝痛不可屈伸，逐血氣，傷熱火爛，墮胎。久服輕身耐老。一名石倍。生川谷。


獨活　味苦平無毒。主治風寒所出，金創，止痛，賁豚癇痙，女子疝瘕。久服輕身耐老。一名羌活，一名羌青，一名護羌使者。生川谷。


升麻　味甘平。主解百毒，殺百精老物殃鬼，辟溫疫瘴邪蠱毒。久服不夭，輕身長年，一名周升麻。生山谷。


茈胡　味苦平。主治心腹腸胃中結氣、飲食積聚、寒熱邪氣，推陳致新，久服輕身、明目、益精。一名地薰。生川谷。


防葵　味辛寒。主治疝瘕腸泄，膀胱熱結溺不下，咳逆，溫瘧，癲癇，驚邪狂走。久服堅骨髓，益氣輕身。一名梨蓋。生川谷。


著實　味苦平。主治陰痿、益氣，充肌膚，明目聰慧先知。久服不饑、不老輕身。生川谷。


奄閭子　味苦小溫無毒。主治五臟瘀血，腹中水氣，臚脹留熱，風寒濕痹，身體諸痛。久服輕身延年不老。生川谷。


薏苡人　味甘微寒。主治筋急拘攣不可屈伸，風濕痹，下氣。久服輕身益氣。其根下三蟲。一名解蠡。生平澤。


車前子　味甘寒無毒。主治氣癃，止痛、利水道小便，除濕痹。久服輕身耐老。一名當通。生平澤。


析蓂子　味辛酸溫無毒。主明目，目痛淚出，除痹補五臟，益精光。久服輕身不老。一名蔑析，一名大蕺，一名馬辛。生山澤。


充蔚子　味辛微寒。主明目益驚，除水氣。久服輕身。莖，主癮疹癢，可作湯浴。一名益母，一名益明，一名大劄。生池澤。


木香　味辛溫。主治邪氣，辟毒疫溫鬼，強誌，主淋露。久服不夢寤魘寐。生山谷。


龍膽　味苦澀。主治骨間寒熱，驚癇邪氣，續絕傷，定五臟，殺蠱毒。久服益智不忘，輕身耐老。一名陵遊。生山谷。


菟絲子　味辛平。主續絕傷，補不足，益氣力，肥健。汁，去面皯。久服明目輕身延年。一名菟蘆。生山谷。


巴戟天　味辛微溫。主治大風邪氣，陰痿不起。強筋骨，安五臟，補中，增誌，益氣。生山谷。


白莫　味甘寒。主治寒熱、八疸、消渴。補中益氣。久服輕身延年。一名穀菜。


白蒿　味甘平。主治五臟邪氣，風寒濕痹，補中益氣，長毛髮令黑，療心懸，少食常饑。久服輕身，耳目聰明，不老。生川澤。


地膚子　味苦寒。主治膀胱熱，利小便，補中益精氣。久服耳目聰明，輕身耐老。一名地葵。生平澤。


石龍芻　味苦微寒。主治心腹邪氣，小便不利，淋閉。風濕鬼註惡毒。久服補虛羸，輕身，耳目聰明，延年。一名龍須，一名草續斷。生山谷。


落石　味苦溫.主治風熱死肌，癰傷，口乾舌焦，癰腫不消，喉舌腫，水漿不下。久服輕身明目，潤澤好顏色，不老延年。一名石鯪，生川谷。


黃連　味苦無毒。主治熱氣，目痛眥傷泣出，明目，腸澼腹痛下利，婦人陰中腫痛。久服令人不忘。一名王連，生川谷。（亦貼生於樹木或墻壁上）


王不留行　味苦平。主治金創，止血、逐痛，出刺，除風痹內寒。久服輕身耐老增壽。生山谷。


藍實　味苦寒。主解諸毒，殺蟲蚑註鬼螫毒。久服頭不白，輕身。生平澤。（靛花，即青黛）


景天　味苦酸平。主大熱火瘡，身熱煩，邪惡氣。華，主女人漏下赤白，輕身明目。一名戒火，一名慎火。生川谷。


天名精　味甘寒。主治瘀血血瘕欲死，下血，止血，利小便，除小蟲，去痹，除胸中結熱，止煩渴。久服輕身耐老。一名麥句姜，一名蝦蟆藍，一名豕首。生川澤。（又名地菘，子名鶴虱，根名吐牛膝）


蒲黃　味甘平，主治心腹膀胱寒熱，利小便，止血，消瘀血。久服輕身，益氣力，延年神仙。生池澤。


香蒲　味甘平，主治五臟心下邪氣，口中爛臭，堅齒、明目、聰耳。久服輕身耐勞。一名雎。生池澤。


蘭草　味辛平。主利水道，殺蠱毒，辟不祥。久服益氣、輕身、不老，通神明。一名水香。生池澤。


決明子　味鹹平。主治青芒，目淫膚赤白膜，眼赤痛淚出。久服益精光輕身。生川澤。


雲實　味辛小溫。主治泄利腸澼，殺蟲蠱毒，去邪惡結氣，止痛，除寒熱。華，主治見鬼精物。多食令人狂走。久服輕身，通神明。生川谷。（又名員實、天豆、雲英）


黃芪　味甘微溫。主治癰疽久敗瘡，排膿止痛，大風癩疾，五痔鼠瘺，補虛，小兒百病。一名戴糝。生山谷。


蛇床子　味苦平。主治婦人陰中腫痛，男子陰漏，濕癢，除痹氣，利關節，癲癇惡瘡。久服輕身。一名蛇粟，一名蛇米。生川谷。


漏蘆　味苦鹹寒。主治皮膚熱，惡瘡疽痔，濕痹，下乳汁。久服輕身益氣，耳目聰明，不老延年。一名野蘭。生山谷。


茜根　味苦寒。主治寒濕風痹，黃疸。補中。生山谷。


旋華　味甘溫。主益氣，去面皯黑色，媚好。根，主腹中寒熱邪氣，利小便。久服不饑輕身。一名筋根華，一名金沸。生平澤。


白兔藿　味苦平。主治蛇虺蜂蠆猘狗菜肉蠱毒，鬼註。一名白葛。生山谷。


青蘘　味甘寒。主治五臟邪氣，風寒濕痹，益氣，補腦髓，堅筋骨。久服耳目聰明，不饑、不老、增壽。巨勝苗也。（即胡麻之苗）生川谷。


當歸　味甘溫無毒。主治欬逆上氣，溫瘧熱洗洗在皮膚中，婦人漏下絕子諸惡瘡瘍，金創，主飲之。一名乾歸。生川谷。


木部上品


茯苓　味甘平。主治胸脅逆氣，憂恚驚恐，心下結痛，寒熱煩滿咳逆，口焦舌乾，利小便。久服安魂養神，不饑延年。一名伏兔。生山谷。


松脂　味苦溫。主治癰疽惡瘡，頭瘍白禿，疥瘙風氣，安五臟，除熱。久服輕身延年。一名松膏，一名松肪。生山谷。


柏實　味甘平。主治驚悸，安五臟，益氣，除風濕痹。久服令人潤澤美色，耳目聰明，不饑不老，輕身延年。生山谷。


箘桂　味辛溫。主治百病，養精神，和顏色，為諸藥先娉通使。久服輕身不老，面生光華，媚好常如童子。生交趾山谷。


牡桂　味辛溫。主治上氣咳逆、結氣，喉痹吐吸，利關節，補中益氣。久服通神，輕身不老。生山谷。


杜仲　味辛平。主治腰膝痛，補中，益精氣，堅筋骨，強誌，除陰下癢濕，小便余瀝。久服輕身耐老。一名思仙。生山谷。


蔓荊實　味苦微寒。主治筋骨間寒熱，濕痹拘攣，明目堅齒，利九竅，去白蟲。久服輕身耐老。小荊實亦等。


女貞實　味苦平。主補中安五臟，養精神，除百疾。久服肥健、輕身、不老。生川谷。


桑上寄生　味苦平。主治腰痛，小兒背強，癰腫，安胎，充肌膚，堅齒髮，長須眉。其實，明目、輕身、通神。一名寄屑，一名寓木，一名宛童。生山谷。


蘇核　味甘平無毒。主治心腹邪結氣，明目，目赤痛傷淚出。久服輕身、益氣、不饑。生川谷。


蘗木　味苦寒。主治五臟腸胃中結氣熱，黃疸，腸痔，止泄利，女子漏下赤白，陰陽蝕瘡。根，一名檀桓。生山谷。


辛夷　味辛溫。主治五臟身體寒熱，風頭腦痛，面皯。久服下氣，輕身明目，增年能老。一名辛引，一名侯桃，一名房木。生川谷。


榆皮　味甘平。主治大小便不通，利水道，除邪氣。久服輕身不饑。其實尤良。一名零榆。生山谷。


酸棗　味酸平。主治心腹寒熱邪結氣，四肢酸疼，濕痹。久服安五臟，輕身延年。生川澤。


槐子　味苦寒。主治五內邪氣熱，止涎唾，補絕傷，五痔火瘡，婦人乳瘕，子藏急痛。生平澤。


枸杞　味苦寒。主治五內邪氣，熱中消渴，周痹。久服堅筋骨，輕身耐老。一名杞根，一名地骨，一名枸忌，一名地輔。生平澤。


橘柚　味辛溫。主治胸中瘕熱逆氣，利水穀。久服去口臭，下氣通神。一名橘皮。生南山川谷。


果菜部上品


蒲陶　味甘平。主治筋骨濕痹，益氣倍力強誌，令人肥健，耐饑忍風寒。久食輕身不老延年。可作酒。生山谷。


蓬蔂　味酸平。主安五藏，益精氣，長陰令堅，強誌倍力，有子。久服輕身不老。一名覆盆。生平澤。


大棗　味甘平。主治心腹邪氣，安中養脾，助十二經，平胃氣，通九竅，補少氣少津液，身中不足，大驚，四肢重。和百藥。久服輕身長年。葉覆麻黃，能令出汗。生平澤。


藕實莖　味甘平。主補中養神，益氣力，除百疾。久服輕身耐老，不饑延年。一名水芝。生池澤。


雞頭　味甘平。主治濕痹，腰脊膝痛，補中，除百疾，益精氣，強誌，耳目聰明。久服輕身不饑，耐老神仙。一名雁喙。生池澤。


甘瓜子　味甘平。主令人悅澤，好顏色，益氣不饑。久服輕身耐老。瓜蒂，味苦寒。主治大水，身面四肢浮腫，下水，殺蠱毒，欬逆上氣；食諸果不消，病在胸腹中，皆吐下之。一名土芝。生平澤。


冬葵子　味甘寒。主治五藏六腑寒熱羸瘦，破五淋，利小便。久服堅骨長肌肉，輕身延年。


莧實　味甘寒。主治青盲明目，除邪，利大小便，去寒熱。久服益氣力，不饑輕身。一名馬莧。生川澤。


苦菜　味苦寒。主治五藏邪氣，厭榖胃痹。久服安心益氣，聰察少臥，輕身耐老。一名荼草，一名選。生川谷。


米穀部上品


胡麻　味甘平無毒。主治傷中虛羸，補五內，益氣力，長肌肉，填腦髓。久服輕身不老。葉名青蘘，一名巨勝。生川谷。


麻蕡　味辛平。主治七傷，利五藏，下血寒氣，多食令人見鬼狂走。久服通神明輕身。麻子，味甘平。主補中益氣。久服肥健不老。一名麻勃。生川谷。


蟲獸部上品


髮髲　味苦溫。主治五癃關格不通，利小便水道，療小兒癇，大人痓，仍自還神化。


龍骨　味甘平。主治心腹鬼註，精物老魅，咳逆，泄利膿血，女子漏下，癥瘕堅結，小兒熱氣驚癇。齒，主治小兒大人驚癇癲疾狂走，心下結氣，不能喘息，諸痙。殺精物。久服輕身通神明延年。生山谷。


牛黃　味苦平。主治驚癇寒熱，熱甚狂痓，除邪逐鬼。牛角鰓*，下閉血，瘀血疼痛，女子帶下血。髓，補中填骨髓，久服增年。膽，可丸藥。生平澤。


麝香　味辛溫。主辟惡氣，殺鬼精物，溫瘧，蠱毒癇痓，去三蟲。久服除邪不夢寤魘寐。生川谷。


熊脂　味甘微寒。主治風痹不仁筋急，五藏腹中積聚，寒熱羸瘦，頭瘍百禿，面皯皰。久服強誌不饑輕身。生山谷。


白膠　味甘平。主治傷中勞絕，腰痛羸瘦，補中益氣，婦人血閉無子，止痛安胎。久服輕身延年。一名鹿角膠。


阿膠　味甘平。主治心腹內崩，勞極灑灑如瘧狀，腰腹痛，四肢酸疼，女子下血，安胎。久服輕身益氣。一名傳致膠。


丹雄雞　味甘微溫。主治女子崩中漏下，赤白沃，補虛，溫中，止血通神，殺毒，辟不祥。頭，主殺鬼。肪，主治耳聾。腸，主治遺溺。肶胵裹黃皮，主治泄利。屎白，主治消渴，傷寒寒熱。翮羽，主下血閉。雞子，除熱火瘡，癇痓，可作虎魄神物。雞白蠹，肥豬。生平澤。


雁肪　味甘平無毒。主治風攣拘急，偏枯，氣不通利。久服益氣不饑，輕身耐老。一名鶩肪。生池澤。


石蜜　味甘平。主治心腹邪氣，諸驚癇痓，安五藏諸不足，益氣補中，止痛解毒，除眾病，和百藥。久服強誌輕身，不饑不老。生山谷。


蜜蠟　味甘微溫。主治下利膿血，補中，續絕傷，金創，益氣，不饑耐老。生山谷。


蜂子　味甘平。主治風頭，除蠱毒，補虛羸，傷中。久服令人光澤，好顏色，不老。大黃蜂子，主治心腹脹滿痛，輕身益氣。土蜂子，主治癰腫。一名蜚零。生山谷。


牡蠣　味鹹平。主治傷寒寒熱，溫瘧灑灑，驚恚怒氣，除拘緩，鼠瘺，女子帶下赤白。久服強骨節，殺邪鬼，延年。一名蠣蛤。生池澤。


鯉魚膽　味苦寒。主治目熱赤痛，青盲，明目。久服強悍益志氣。生池澤。


鱧魚　味甘寒。主治濕痹面目浮腫，下大水。一名酮魚。生池澤。


中經


玉石部中品


石膽　味酸小寒。主明目目痛，金創諸癇痙，女子陰蝕痛，石淋寒熱，崩中下血，諸邪毒氣，令人有子。煉餌服之不老，久服增壽神仙。能化鐵為銅、成金銀。一名畢石，生山谷。


石鐘乳　味甘溫。主治咳逆上氣，明目益精，安五臟，通百節，利九竅，下乳汁。生山谷。


雌黃　味辛平。主治惡瘡頭禿痂疥，殺毒蟲蝨，身癢，邪氣，諸毒。煉之久服，輕身、增年、不老。生山谷。


殷孽　味辛溫。主治爛傷瘀血，泄利寒熱，鼠瘺，癥瘕結氣。一名姜石。生山谷。


孔公孽　味辛溫。主治傷食不化，邪結氣，惡瘡疽瘺痔，利九竅，下乳汁。生山谷。


石流黃　味酸溫有毒。主治婦人陰蝕，疽痔惡血，堅筋骨，除頭禿，能化金銀銅鐵奇物。生山谷中。


陽起石　味酸無毒。主治崩中漏下，破子藏中血，癥瘕結氣，寒熱腹痛，無子，陰痿不起，補不足。一名白石。生奇山山谷。


凝水石　味辛寒。主治身熱，腹中積聚邪氣，皮中如火燒，煩滿。水飲之。久服不饑。一名白水石。生山谷。


慈石　味辛寒。主治周痹風濕，支節中痛，不可持物，洗洗酸痛，除大熱煩滿及耳聾。一名玄石。生山谷。


理石　味辛寒。主治身熱，利胃解煩，益精明目，破積聚，去三蟲。一名立制石。生山谷。


長石　味辛寒。主治身熱，四肢寒厥，利小便，通血脈，明目去翳，眇，去三蟲，殺蠱毒。久服不饑。一名方石。生山谷。


膚青　味辛。主治蠱毒，毒蛇，菜肉諸毒，惡創。一名推青。生山谷。


鐵落　味辛平。主治風熱惡創，瘍疽創痂疥，氣在皮膚中。　鐵，主堅肌耐痛。　鐵精主明目化銅。生平澤。


草部中品


赤箭　味辛溫。主殺鬼精物，蠱毒惡氣。久服益氣力，長陰，肥健，輕身增年。一名離母，一名鬼督郵。生川谷。


麥門冬　味甘平。主治心腹結氣，傷中傷飽，胃絡脈絕，羸瘦短氣。久服輕身、不老、不饑。生川谷。


卷柏　味辛平。主治五臟邪氣，女子陰中寒熱痛，癥瘕，血閉，絕子。久服輕身、和顏色。一名萬歲。生山谷。


肉松容　味鹹。主治五勞七傷，補中，除莖中寒熱痛，養五臟，強陰，益精氣，多子，婦人癥瘕。久服輕身。生山谷。


蒺藜子　味苦溫。主治惡血，破癥結積聚喉痹，乳難。久服長肌肉，明目輕身。一名旁通，一名屈人，一名止行，一名豺羽，一名升推。生平澤。


防風　味甘溫無毒。主治大風眩痛，惡風風邪，目盲無所見，風行周身，骨節疼痛，煩滿。久服輕身。一名銅蕓。生川澤。


沙參　味苦微寒無毒。主治血積驚氣，除寒熱，補中益肺氣。久服利人。一名知母。生川谷。


芎藭　味辛溫無毒。主治中風入腦頭痛，寒痹筋攣緩急，金創，婦人血閉無子。生川谷。


蘼蕪　味辛溫。主治欬逆，定驚氣，辟邪惡，除蠱毒鬼註，去三蟲。久服通神。一名薇蕪。


續斷　味苦微溫。主治傷寒，補不足，金創癰傷折跌，續筋骨，婦人乳難。久服益氣力。一名龍豆，一名屬折。生山谷。


茵陳蒿　味苦無毒。主治風濕寒熱邪氣，熱結黃疸。久服輕身、益氣、耐老。生太山及丘陵坡岸上。


五味　味酸溫。主益氣、咳逆上氣，勞傷羸瘦，補不足，強陰，益男子精。生山谷。


秦艽　味苦平。主治寒熱邪氣，寒濕風痹肢節痛，下水利小便。生山谷。


黃芩　味苦平。主治諸熱黃疸，腸澼泄利，逐水，下血閉，惡瘡疽蝕，火瘍。一名腐腸。生川谷。


芍藥　味苦。主治邪氣腹痛，除血痹，破堅積寒熱疝瘕，止痛，利小便，益氣。生川谷。


乾薑　味辛溫。主治胸滿咳逆上氣，溫中、止血，出汗，逐風濕痹，腸澼下利，生者尤良。久服去臭氣，通神明。生川谷。


蒿本　味辛微溫。主治婦人疝瘕，陰中寒腫痛，腹中急，除風頭痛，長肌膚，悅顏色。一名鬼卿，一名地新。生山谷。


麻黃　味苦溫無毒。主治中風傷寒頭痛，溫瘧，發表出汗，去邪熱氣，止欬逆上氣，除寒熱，破癥堅積聚。一名龍沙。生山谷。


葛根　味甘平。主治消渴，身大熱，嘔吐，諸痹，起陰氣，解諸毒。葛穀，主下利十歲以上。一名雞齊根。生川谷。


知母　味苦寒無毒。主治消渴熱中，除邪氣，肢體浮腫，下水，補不足，益氣。一名母蚳、連母、野蓼、地參、水參、水浚、貨母。生川谷。


貝母　味辛平。主治傷寒煩熱，淋瀝、邪氣、疝瘕，喉痹，乳難。金瘡風痙。一名空草。


栝樓　味苦寒。主治消渴，身熱煩滿，大熱。補虛安中，續絕傷。一名地樓。生川谷及山陰。


丹參　味苦微寒無毒。主治心腹邪氣，腸鳴幽幽如走水，寒熱積聚，破癥除瘕，止煩滿，益氣。一名卻蟬草。生山谷。


玄參　味苦微寒無毒。主治腹中寒熱積聚，女子產乳余疾。補腎氣，令人目明。一名重臺。生川谷。


苦參　味苦寒。主治心腹結氣，疝瘕積聚，黃疸，溺有餘瀝，逐水，除癰腫。補中，明目止淚。一名水槐，一名苦珈。生山谷及田野。


狗脊　味苦平。主腰背強，關機緩急，周痹，寒濕膝痛。頗利老人。一名百枝。生川谷。


萆薢　味苦平。主治腰背痛強，骨節風寒濕周痹。惡瘡不瘳，熱氣。生山谷。


通草　味辛平。主去惡蟲，除脾胃寒熱，通利九竅血脈關節，令人不忘。一名附支。生山谷。


瞿麥　味苦寒。主治關格諸癃結，小便不通，出刺，決癰腫，明目去翳，破胎墮子，下閉血。一名巨句麥。生川谷。


敗醬　味苦平。主治暴熱火瘡，赤氣，疥瘙疽痔，馬鞍，熱氣。一名鹿腸。生川谷。


白芷　味辛溫。主治女人漏下赤白，血閉，陰腫，寒熱，風頭，侵目淚出，長肌膚、潤澤，可作面脂。一名芳香。生川谷。


杜若　味辛微溫。主治胸脅下逆氣，溫中，風入腦戶，頭腫痛，多涕淚出。久服益精、明目、輕身。一名杜蘅。生川澤。


紫草　味苦寒。主心腹邪氣、五疸，補中益氣，利九竅，通水道。一名紫丹，一名紫芙，一名地血。生山谷。


紫菀　味苦溫。主治咳逆上氣，胸中寒熱結氣，去蠱毒痿蟨，安五臟。生山谷。


白鮮　味苦寒。主治頭風，黃疸，咳逆，淋瀝，女子陰中腫痛，濕痹死肌，不可屈伸，起止行步。生川谷。


薇銜　味苦平。主治風濕痹，歷節痛，驚癇吐舌，悸氣賊風，鼠瘺癰腫。一名麋銜。生川澤。


白薇　味苦平。主治暴中風身熱，肢滿，忽忽不知人，狂惑邪氣，寒熱酸疼，溫瘧洗洗，發作有時。生川澤。


葈耳實　味甘溫。主治風頭寒痛，風濕周痹，四肢拘攣痛，惡肉死肌。久服益氣，耳目聰明，強誌輕身。一名胡葈，一名地葵。生川谷。


茅根　味甘寒。主治勞傷虛羸，補中益氣，除瘀血，血閉寒熱，利小便。其苗主下水。一名蘭根，一名茹根。生山谷。


酸醬　味酸平。主治熱煩滿，定誌益氣，利水道，產難，吞其實立產。一名酢醬。生川澤。


淫羊藿　味辛寒。主治陰痿，絕傷，莖中痛，利小便。益氣力，強誌。一名剛前。生山谷。


蠡實　味甘平。主治皮膚寒熱，胃中熱氣，風寒濕痹。堅筋骨，令人嗜食。久服輕身。華葉，去白蟲。一名劇草，一名三堅，一名豕首。生川谷。


款冬　味辛溫。主治咳逆上氣，善喘，喉痹，諸驚癇，寒熱邪氣。一名槖吾、顆東、虎虛、菟奚。生山谷。


防己　味辛平。主治風寒溫瘧熱氣，諸癇，除邪利大小便。一名解離。生川谷。


女菀　味辛溫。主治風寒洗洗，霍亂泄痢，腸鳴上下無常處，驚癇寒熱百疾。生川谷。


澤蘭　味酸無毒。主治乳婦衄血，中風余疾，大腹水腫，身面四支浮腫，骨節中水，金創，癰腫瘡膿。一名虎蘭，一名龍棗。生澤傍。


地榆　味苦微寒。主治婦人乳痛，七傷，帶下病，止痛，除惡肉，止汗，療金創。生山谷。


王孫　味苦平無毒。主治五臟邪氣，寒濕痹，四肢疼酸，膝冷痛。生川谷。


爵床　味鹹寒。主治腰脊痛不得著床，俯仰艱難，除熱，可作浴湯。生山谷。


馬先蒿　味苦平。主治寒熱鬼註，中風濕痹，女子帶下病，無子。一名馬矢蒿。生川澤。


蜀羊泉　味苦微寒。主治頭禿惡瘡，熱氣疥瘙痂癬蟲，療齲齒。生川谷。


積雪草　味苦寒，主治大熱，惡瘡癰疽，浸淫赤熛，皮膚赤，身熱。生川谷。


垣衣　味酸無毒。主治黃疸，心煩咳逆，血氣，暴熱在腸胃，金創內寒。久服補中益氣，長肌，好顏色。一名昔邪，一名烏韭，一名垣嬴，一名天韭，一名鼠韭。生古垣墻陰或屋上。


水萍　味辛寒。主治暴熱身癢，下水氣，勝酒，長鬚髮，止消渴。久服輕身。一名水華。生池澤。


海藻　味苦寒。主治癭瘤氣，頸下核，破散結氣，癰腫，癥瘕堅氣，腹中上下鳴，下十二水腫。一名落首。生池澤。


桔梗　味苦無毒。主治胸脅痛如刀刺，腹滿腸鳴幽幽，驚恐悸氣。生山谷。


旋覆花　味鹹溫。主治結氣，脅下滿，驚悸，除水，去五臟間寒熱。補中下氣。一名金沸草，一名盛湛。生川谷。


蛇全　味苦微寒。主治驚癇寒熱邪氣，除熱，金創，疽痔鼠瘺，惡瘡頭瘍。一名蛇銜。生山谷。


假蘇　味辛溫。主治寒熱鼠瘺瘰癧生瘡，破結聚氣，下瘀血，除濕痹。一名鼠蓂。生川澤。


木部中品


乾漆　味辛溫，無毒。主治絕傷，補中，續筋骨，填髓腦，安五臟，五緩六急，風寒濕痹。生漆，去長蟲。久服輕身耐老。生川谷。


木蘭　味苦寒。主治身大熱在皮膚中，去面熱赤皰酒皶，惡風癩疾，陰下癢濕，明目。一名林蘭。生山谷。


龍眼　味甘平。主治五臟邪氣，安誌，厭食。久服強魂，聰明，輕身不老，通神明。生山谷。


厚朴　味苦溫無毒。主治中風、傷寒、頭痛，寒熱驚氣，血痹死肌，去三蟲。生山谷。


竹葉　味苦平。主治咳逆上氣，溢筋急惡瘍，殺小蟲。根，作湯，益氣止渴，補虛下氣。汁，主風痙痹。實，通神明，輕身益氣。


枳實　味苦寒。主治大風在皮膚中如麻豆苦癢，除寒熱熱結，止利。長肌肉，利五臟，益氣輕身。生川澤。


山茱萸　味酸無毒。主治心下邪氣寒熱，溫中，逐寒濕痹，去三蟲。久服輕身。一名蜀棗。生山谷。


吳茱萸　味辛溫。主溫中下氣止痛，咳逆寒熱，除濕血痹，逐風邪，開腠理。根，殺三蟲。一名藙。生川谷。


秦皮　味酸無毒。主治風寒濕痹，洗洗寒氣，除熱，目中青翳白膜。久服頭不白，輕身。生川谷。


支子　味苦寒。主治五內邪氣，胃中熱氣，面赤酒皰皶鼻，白癩赤癩瘡瘍。一名木丹。生川谷。


合歡　味甘平。主安五臟，和心志，令人歡樂無憂。久服輕身明目，得所欲。生益州山谷。


秦椒　味辛溫。主治風邪氣，溫中，除寒痹，堅齒長髮，明目。久服輕身好顏色，耐老增年通神。生川谷。


紫葳　味酸微寒。主治婦人乳余疾，崩中癥瘕血閉，寒熱羸瘦，養胎。生川谷。


蕪荑　味辛。主治五內邪氣，散皮膚骨節中淫淫行毒。去三蟲，化食。一名無姑，一名殿*塘*（草頭）。生川谷。


桑根白皮　味甘寒。主治傷中五勞六極羸瘦，崩中脈絕，補虛益氣。葉，除寒熱，出汗。桑耳，黑者，主女子漏下，赤白汁，血病，癥瘕積聚腹痛，陰陽寒熱，無子。五木耳，名薷（木旁），益氣不饑，輕身強誌。


果菜部中品


櫻桃　味甘平無毒。主調中，益脾氣。令人好顏色，美誌。


梅實　味酸平。主下氣，除熱煩滿，安心，肢體痛，偏枯不仁，死肌。去青黑誌，惡疾。生川谷。


蓼實　味辛溫。主明目溫中，耐風寒，下水氣，面目浮腫，癰瘍。馬蓼，去腸中蛭蟲。輕身。生川澤。


蔥實　味辛溫。主明目、補中不足。其莖，可作湯，主治傷寒寒熱，出汗，中風面目腫。薤，味辛，主治金創創敗。輕身不饑耐老。生平澤。


水蘇　味辛微溫。主下氣殺榖，辟口臭，去毒，辟惡氣。久服通神明，輕身耐老。生池澤。


杏核　味甘溫。主治欬逆上氣，雷鳴，喉痹，下氣，產乳，金創，寒心，賁豚。生川谷。


米穀部中品


大豆黃卷　味甘平無毒。主治濕痹筋攣膝痛。生大豆，塗癰腫。煮汁飲，殺鬼毒，止痛。赤小豆，主下水，排癰腫膿血。生平澤。


粟米　味苦無毒。主養腎氣，去胃脾中熱，益氣。陳者味苦，主治胃熱，消渴，利小便。


黍米　味甘無毒。主益氣補中，多熱令人煩。


蟲獸部中品


犀角　味苦寒。主治百毒蠱註，邪鬼瘴氣，殺鉤吻鳩羽蛇毒，除邪，不迷惑魘寐。久服輕身。生川谷。


羚羊角　味鹹寒。主明目益氣起陰，去惡血註下，辟蠱毒惡鬼不祥，安心氣，常不魘寐。久服強筋骨輕身。生川谷。


羖羊角　味鹹溫。主治青盲、明目，殺疥蟲，止寒泄，辟惡鬼虎狼，止驚悸。久服安心益氣輕身。生川谷。


白馬莖　味鹹平。主治傷中脈絕，陰不起。強誌益氣，長肌肉，肥健生子。眼，主治驚癇腹滿瘧疾。懸蹄，主治驚邪瘈疭，乳難，辟惡氣鬼毒蠱註不祥。生平澤。


狗陰莖　味鹹平。主治傷中，陰痿不起，令強熱大生子，除女子帶下十二疾。膽，明目。一名狗精。生平澤。


鹿茸　味甘溫。主治漏下惡血，寒熱驚癇，益氣強誌，生齒不老。角，主治惡瘡癰腫，逐邪惡氣，留血在陰中。


伏翼　味鹹平。主治目暝，明目，夜視有精光。久服令人喜樂媚好無憂。一名蝙蝠。生太山川谷。


猬皮　味苦平。主治五痔陰蝕，下血赤白，五色血汁不止，陰腫痛引腰背。酒煮殺之。生川谷。


石龍子　味鹹寒。主治五癃，邪結氣，破石淋，下血，利小便水道。一名蜥蜴。生川谷。


桑螵蛸　味鹹平。主治傷中，疝瘕陰痿，益精生子，女子血閉腰痛，通五淋，利小便水道。生桑枝上，采蒸之。一名蝕肬。


蚱蟬　味鹹寒。主治小兒驚癇，夜啼，癲病，寒熱。生楊柳上。


白僵蠶　味鹹。主治小兒驚癇夜啼，去三蟲，滅黑皯，令人面色好，男子陰瘍病。生平澤。


木虻　味苦平。主治目赤痛，眥傷淚出，瘀血血閉，寒熱酸輕，無子。一名魂常。生川澤。


蜚虻　味苦微寒。主逐瘀血，破下血積堅癖癥瘕寒熱，通利血脈及九竅。生川谷。


蜚廉　味鹹。主治血瘀，癥堅寒熱，破積聚，喉咽痹，內寒無子。生川澤。


蠐螬　味鹹微溫。主治惡血血瘀，痹氣，破折血在脅下堅滿痛，月閉，目中淫膚，青翳白膜。一名憤（蟲旁）蠐。生平澤。


蛞蝓　味鹹寒。主治賊風喎僻，軼筋及脫肛，驚癇攣縮。一名陵蠡。生池澤。


海蛤　味苦平。主治咳逆上氣，喘息煩滿，胸痛寒熱。一名魁蛤。生池澤。文蛤，主治惡瘡，蝕五痔。


龜甲　味鹹平。主治漏下赤白，破癥瘕，痎瘧，五痔陰蝕，濕痹，四肢重弱，小兒囟不合。久服輕身不饑。一名神屋。生池澤。


鱉甲　味鹹平。主治心腹癥瘕，堅積寒熱，去痞、息肉，陰蝕，痔，惡肉。生池澤。


鮀魚甲　味辛微溫。主治心腹癥瘕，伏堅積聚，寒熱，女子崩中下血五色，小腹陰中相引痛，疥瘡死肌。生池澤。


烏賊魚骨　味鹹微溫。主治女子漏下赤白經汁，血閉，陰蝕腫痛，寒熱，癥瘕，無子。生池澤。


蟹　味鹹寒。主治胸中邪氣，熱結痛，喎僻面腫。敗漆。燒之致鼠。生池澤。


蝦蟇　味辛寒。主治邪氣，破癥堅血，癰腫陰瘡。服之不患熱病。生池澤。


下經


玉石部下品


石膏　味辛微寒。主治中風寒熱，心下逆氣驚喘，口乾舌焦不得息，腹中堅痛，除邪鬼，產乳，金創。生山谷。


青瑯玕　味辛平。主治身癢、火創、癰傷、疥瘙、死肌。一名石珠。生平澤。


礜石　味辛有毒。主治寒熱鼠瘺，蝕瘡、死肌、風痹，腹中堅，邪氣，除熱。一名青分石，一名立制石，一名固羊石。生山谷。


代赭　味苦寒。主治鬼註、賊風、蠱毒，殺精物惡鬼，腹中毒邪氣，女子赤沃漏下。一名須丸。生山谷。


鹵鹹　味苦鹹寒。主治大熱，消渴，狂煩，除邪，及吐下蠱毒，柔肌膚。大鹽，令人吐。戎鹽，明目，目痛，益氣，堅肌骨，去蠱毒。生池澤。


白堊　味苦溫。主治女子寒熱癥瘕、月閉、積聚、陰腫痛，漏下，無子。生山谷。


鉛丹　味辛微寒。主治咳逆胃反，驚癇癲疾，除熱下氣。煉化還成九光。久服通神明。生平澤。


粉錫　味辛寒。主治伏屍毒螫，殺三蟲。　錫銅鏡鼻，主治女子血閉，癥瘕伏腸，絕孕。一名解錫。生貴陽山谷。


石灰　味辛溫。主治癰瘍疥瘙，熱氣，惡瘡癩疾，死肌墮眉，殺痔蟲，去黑子息肉。一名惡灰。生山谷。


冬灰　味辛微溫。主治黑子，去疣息肉，疽蝕疥瘙。一名藜灰。生川澤。


草部下品


營實　味酸溫。主治癰疽惡瘡，結肉跌筋，敗瘡熱氣，陰蝕不瘳，利關節。一名墻薇，一名墻麻，一名牛棘。生山谷。


牡丹　味辛寒。主治寒熱中風，瘈疭痙，驚癇邪氣，除癥堅，瘀血，留舍腸胃，安五臟，療癰瘡。一名鹿韭，一名鼠姑。生山谷。


石韋　味苦平。主治勞熱邪氣，五癃閉不通，利小便水道。一名石徇。生山谷石上。


百合　味甘平。主治邪氣腹脹心痛，利大小便。補中益氣。生川谷。


紫參　味苦寒。主治心腹積聚，寒熱邪氣，通九竅，利大小便。一名牡蒙。生山谷。


王瓜　味苦寒。主治消渴內痹，瘀血月閉，寒熱酸疼，益氣愈聾。一名土瓜。生平澤。


大黃　味苦寒有毒。主下瘀血，血閉，寒熱，破癥瘕積聚，留飲宿食，蕩滌腸胃，推陳致新，通利水穀，調中化食，安和五臟。生山谷。


甘遂　味苦寒有毒。主治大腹疝瘕，腹滿，面目浮腫，留飲宿食，破癥堅積聚，利水穀道。一名主田。生川谷。


亭歷　味辛寒。主治癥瘕積聚結氣，飲食寒熱，破堅逐邪，通利水道。一名大室，一名大適。生平澤及田野。


芫華　味苦溫有毒。主治欬逆上氣，喉鳴喘，咽腫氣短，蠱毒鬼瘧，疝瘕癰腫，殺蟲魚。一名去水。生川谷。


澤漆　味苦微寒。主治皮膚熱，大腹水氣，四肢面目浮腫，丈夫陰氣不足。生川澤。


大戟　味苦寒。主治蠱毒十二水。腹滿急痛，積聚，中風，皮膚疼痛，吐逆。一名卬鉅。


蕘華　味苦寒。主治傷寒溫瘧，下十二水，破積聚大堅癥瘕，蕩滌腸胃中留癖飲食，寒熱邪氣，利水道。生川谷。


鉤吻　味辛溫。主治金瘡乳，中惡風，咳逆上氣，水腫，殺鬼註蠱毒。一名治葛。生山谷。


藜蘆　味辛寒有毒。主治蠱毒，咳逆，泄痢腸澼，頭瘍疥瘙惡瘡，殺諸蟲毒，去死肌。一名黃苒。生山谷。


烏頭　味辛溫有毒。主治中風惡風洗洗，出汗，除寒濕痹，咳逆上氣，破積聚寒熱。其汁煎之，名射罔，殺禽獸。一名奚毒，一名即子，一名烏喙。生山谷。


天雄　味辛溫。主治大風，寒濕痹，歷節痛，拘攣緩急，破積聚，邪氣，金創，強筋骨，輕身健行。一名白幕。生山谷。


附子　味辛溫有毒。主治風寒咳逆邪氣，溫中，金創，破癥堅積聚，血瘕寒濕，踒躄拘攣，膝痛不能行走。生山谷。


羊躑躅　味辛溫有毒。主治賊風在皮膚中淫淫痛，溫瘧，惡毒，諸痹。生川谷。


茵芋　味苦溫。主治五臟邪氣，心腹寒熱羸瘦，如瘧狀發作有時，諸關節風濕痹痛。生川谷。


射干　味苦平。主治咳逆上氣，喉痹咽痛不得消息，散結氣，腹中邪逆，食飲大熱。一名烏扇，一名烏蒲。生川谷。


鳶尾　味苦平。主治蠱毒邪氣，鬼註諸毒，破癥瘕積聚，去水，下三蟲。生山谷。


貫眾　味苦微寒有毒。主治腹中邪熱氣，諸毒，殺三蟲。一名貫節，一名貫渠，一名百頭，一名虎卷，一名扁苻。生山谷。


飛廉　味苦平。主治骨節熱，脛重酸疼。久服令人身輕。一名飛輕。生川澤。


半夏　味辛平。主治傷寒寒熱，心下堅，下氣，喉咽腫痛，頭眩胸脹，咳逆腸鳴，止汗。一名地文，一名水玉。生川谷。


虎掌　味苦溫無毒。主治心痛，寒熱，結氣，積聚伏梁，傷筋痿拘緩，利水道。生山谷。


莨蕩子　味苦寒。主治齒痛，出蟲，肉痹拘急，使人健行，見鬼，多食令人狂走。久服輕身。走及奔馬，強誌、益力、通神。一名橫唐。生川谷。


蜀漆　味辛平有毒。主治瘧及咳逆寒熱，腹中癥堅痞結，結聚邪氣，蠱毒鬼註。生川谷。


恒山　味苦寒。主治傷寒寒熱，熱發溫瘧，鬼毒，胸中痰結，吐逆。一名互草。生川谷。


青葙　味苦微寒。主治邪氣，皮膚中熱，風瘙身癢，殺三蟲。子名草決明，療唇口青。一名草蒿，一名蔞蒿。生平谷。


狼牙　味苦寒有毒。主治邪氣熱氣，疥瘙惡瘍瘡痔，去白蟲。一名牙子。生川谷。


白蘞　味苦平。主治癰腫疽瘡，散結氣，止痛除熱，目中赤，小兒驚癇，溫瘧，女子陰中腫痛。一名菟核，一名白草。生山谷。


白及　味苦平。主治癰腫惡瘡敗疽，傷陰，死肌，胃中邪氣，賊風鬼擊，痱緩不收。一名甘根，一名連及草。生川谷。


草蒿　味苦寒。主治疥瘙痂癢惡瘡，殺虱，留熱在骨節間，明目。一名青蒿，一名方潰。生川澤。


雚菌　味鹹平。主治心痛，溫中，去長蟲、白徙*、蟯蟲，蛇螫毒，癥瘕諸蟲。一名雚蘆。生池澤。


連翹　味苦平。主治寒熱鼠漏，瘰癧癰腫，惡瘡癭瘤，結熱蠱毒。一名異翹，一名蕳華，一名折根，一名三廉。生山谷。


白頭公　味苦溫無毒。主治溫瘧狂易，寒熱，癥瘕積聚，癭氣，逐血止痛，療金創。一名野丈人，一名胡王使者。生川谷。


閭茹　味酸鹹有毒。主蝕惡肉，敗瘡，死肌，殺疥蟲，排膿惡血，除大風熱氣，善忘不樂。生川谷。


羊桃　味苦寒。主治熛熱身暴赤色，風水積聚，惡瘍，除小兒熱。一名鬼桃，一名羊腸。生川谷。


羊蹄　味苦寒。主治頭禿疥瘙，除熱，女子陰蝕。一名東方宿，一名連蟲陸，一名鬼目。生川澤。


鹿藿　味苦平。主治蠱毒，女子腰腹痛不樂，腸癰瘰癧瘍氣。生山谷。


牛扁　味苦微寒。主治身皮瘡熱氣，可作浴湯，殺牛虱小蟲，又療牛病。生川谷。


陸英　味苦寒。主治骨間諸痹，四肢拘攣疼酸，膝寒痛，陰痿，短氣不足，腳腫。生川谷。


藎草　味苦平。主治久咳上氣，喘逆久寒，驚悸，痂疥，白禿，瘍氣，殺皮膚小蟲。生川谷。


夏枯草　味苦辛寒。主治寒熱瘰癧，鼠瘺頭瘡，破癥，散癭結氣，腳腫濕痹。輕身。一名夕句，一名乃東。生川谷。


烏韭　味甘寒。主治皮膚往來寒熱，利小腸、膀胱氣。生山谷。


蚤休　味苦微寒。主治驚癇搖頭弄舌，熱氣在腹中，癲疾，癰瘡陰蝕，下三蟲，去蛇毒。一名螫休。生川谷。


石長生　味鹹微寒。主治寒熱惡瘡大熱，辟鬼氣不祥。一名丹草。生山谷。


狼毒　味辛平。主治咳逆上氣，破積聚飲食，寒熱水氣，惡瘡鼠瘺疽蝕，鬼精蠱毒，殺飛鳥走獸。一名續毒。生山谷。


鬼臼　味辛溫。主殺蠱毒鬼註精物，辟惡氣不祥，逐邪解百毒。一名爵犀，一名馬目毒公，一名九臼。生山谷。


扁蓄　味苦平。主治浸淫疥瘙疽痔，殺三蟲。生山谷。


商陸　味辛平。主治水脹，疝瘕痹，熨除癰腫。殺鬼精物。一名垰根，一名夜呼。生川谷。


女青　味辛平。主治蠱毒，逐邪惡氣，殺鬼溫瘧，辟不祥。一名雀瓢。生山谷。


白附子　主治心痛血痹，面上百病，行藥勢。生蜀郡。


姑活　味甘溫。主治大風邪氣，濕痹寒痛。九服輕身益壽耐老。一名冬葵子。生川澤。


別羈　味苦微溫。主治風寒濕痹，身重，四肢疼酸寒邪歷節痛。生川谷。


石下長卿　味鹹平。主治鬼註精物，邪惡氣，殺百精蠱毒，老魅註易，亡走啼哭，悲傷恍惚。一名徐長卿。生池澤。


翹根　味苦寒。主治下熱氣，益陰精，令人面悅好，明目。久服輕身耐老。生平澤。


屈草　味苦。主治胸脅下痛，邪氣，腸間寒熱，陰痹。久服輕身益氣耐老。生川澤。


木部下品


松蘿　味苦平。主治瞋怒邪氣，止虛汗出，風頭，女子陰寒腫痛。一名女蘿。生山谷。


五加　味辛溫。主治心腹疝氣，腹痛，益氣，療躄。小兒立能行，疽瘡陰蝕。一名豺漆。


豬苓　味甘平。主治痎瘧，解毒，蠱毒、蠱註，不祥，利水道。久服輕身耐老。一名叚（犬旁）*豬矢。生山谷。


白棘　味辛寒。主治心腹痛，癰腫潰膿止痛。一名棘鍼。生川谷。


衛矛　味苦寒無毒。主治女子崩中下血，腹滿汗出，除邪，殺鬼毒蠱註。一名鬼箭。


黃環　味苦有毒。主治蠱毒鬼註鬼魅，邪氣在藏中，除咳逆寒熱。一名陵泉，一名大就。生山谷。


石南草　味辛平。主養腎氣，內傷陰衰，利筋骨皮毛。實，殺蠱毒，破積聚，逐風痹。一名鬼目。生山谷。


巴豆　味辛溫有毒。主治傷寒溫瘧寒熱，破癥瘕結聚堅積，留飲痰癖，大腹水脹，蕩滌五臟六腑，開通閉塞，利水穀道，去惡肉，除鬼毒蠱註邪物，殺蟲魚。一名巴椒。生川谷。


蜀椒　味辛溫。主治邪氣咳逆，溫中，逐骨節皮膚死肌，寒濕痹痛，下氣。久服之頭不白，輕身增年。生川谷。


莽草　味辛溫。主治風頭，癰腫乳癰，疝瘕，除結氣，疥瘙疽瘡。殺蟲魚。生山谷。


郁核　味酸平。主治大腹水腫，面目四肢浮腫，利小便水道。根，主治齒斷腫、齲齒，堅齒。鼠李，主治寒熱瘰癧瘡。一名爵李。生川谷。


欒華　味苦寒。主治目痛淚出傷眥，消目腫。生川谷。


蔓椒　味苦溫。主治風寒濕痹，歷節痛，除四肢厥氣，膝痛。一名豕椒。生川谷。


雷丸　味苦寒。主殺三蟲，逐毒氣，胃中熱，利丈夫，不利女子。作摩膏，除小兒百病。生山谷。


溲疏　味辛寒。主治身皮膚中熱，除邪氣，止遺溺，可作浴湯。生川谷。


藥食根　味辛溫。主治邪氣，諸痹疼酸，續絕傷，補骨髓。一名連木。（即貝母之根）生山谷。


皂莢　味辛鹹溫。主治風痹死肌，邪氣，風頭淚出。利九竅，殺精物。生川谷。


練實　味苦寒。主治溫疾傷寒大熱煩狂，殺三蟲，疥瘍，利小便水道。（即楝實）生山谷。


柳華　味苦寒。主治風水，黃疸，面熱黑。葉，主治馬疥痂瘡。實，主治潰癰，逐膿血。一名柳絮。生瑯邪川澤。


桐葉　味苦寒。主治惡蝕瘡著陰。皮，主五痔，殺三蟲。華，傅豬瘡，飼豬肥大三倍。生山谷。


梓白皮　味苦寒。主治熱，去三蟲。華葉，搗傅豬瘡，飼豬肥大三倍。生山谷。


淮木　味苦平無毒。主治久咳上氣，傷中虛羸，女子陰蝕，漏下赤白臥。一名百歲城中木。生平澤。


果菜部下品


桃核　味苦平。主治瘀血，血閉，瘕，邪氣，殺小蟲。桃華，殺註惡鬼。令人好顏色。桃梟，微溫，殺百鬼精物。桃毛，主下血瘕，寒熱積聚，無子。桃蠹，殺鬼邪惡不祥。生山谷。


苦瓠　味苦寒。主治大水面目四肢浮腫，下水。令人吐。生山澤。


水斳　味甘平。主治女子赤沃，止血，養精，保血脈，益氣，令人肥健嗜食。一名水英。生池澤。


米穀部下品


腐婢　味辛平。主治痎瘧寒熱，邪氣，泄利，陰不起，病酒頭痛。


蟲獸部下品


六畜毛蹄甲　味鹹平。主治鬼註蠱毒，寒熱，驚癇，癲痓狂走。駱駝毛尤良。


鼯鼠　主墮胎，令易產。


麋脂　味辛溫。主治癰腫惡瘡死饑，寒風濕痹，四肢拘緩不收，風頭腫氣，通湊理。一名宮脂。生山谷。


豚卵　味甘溫。主治驚癇癲疾，鬼註蠱毒，除寒熱，賁豚，五癃，邪氣，攣縮。懸蹄，主治五痔，伏熱在腸，腸癰內蝕。一名豚顛。


鷰屎　味辛平。主治蠱毒，鬼註，逐不祥邪氣，破五癃，利小便。生高谷山平谷。


天鼠屎　味辛寒。主治面目癰腫，皮膚洗洗時痛，腹中血氣，破寒熱積聚，除驚悸。一名鼠沽，一名石肝。生合浦山谷。


露蜂房　味苦平。主治驚癇瘈疭，寒熱邪氣，癲疾，鬼精蠱毒，腸痔。火熬之良。一名蜂場。生山谷。


樗雞　味苦平。主治心腹邪氣，陰痿，益精強誌，生子，好色。補中輕身。生川谷。


蟅蟲　味鹹寒。主治心腹寒熱洗洗，血積癥瘕，破堅，下血閉，生子大良。一名地鱉。生川澤。


水蛭　味鹹平。主逐惡血瘀血月閉，破血瘕積聚，無子，利水道。生池澤。


石蠶　味酸無毒。主治五癃，破五淋，墮胎。肉，解結氣，利水道，除熱。一名沙虱。生池澤。


蛇蛻　味鹹平。主治小兒百二十種驚癇，瘈疭，癲疾，寒熱，腸痔，蟲毒，蛇癇。火熬之良。一名龍子衣，一名蛇符，一名龍子單衣，一名弓皮。生山谷。


吳公　味辛溫。主鬼註蠱毒，噉諸蛇蟲魚毒，殺鬼物老精，溫瘧，去三蟲。生川谷。


馬陸　味辛溫。主治腹中大堅蒸，破積聚，息肉惡瘡，白禿。一名百足。生川谷。


翳螉　味辛平。主治久聾，欬逆，毒氣，出刺，出汗。生川谷。


雀甕　味甘平。主治小兒驚癇，寒熱結氣，蠱毒，鬼註。一名躁舍。


彼子　味甘溫。主治腹中邪氣，去三蟲，蛇螫，蠱毒，鬼註，伏屍。


鼠婦　味酸溫。主治氣癃不得小便，婦人月閉血瘕，癇痓寒熱，利水道。一名蟠貞，一名伊咸。生平谷。


螢火　味辛微溫。主明目，小兒火瘡傷，熱氣，蠱毒鬼註，通神精。一名夜光。生池澤。生池澤。


衣魚　味鹹溫無毒。主治婦人疝瘕，小便不利，小兒中風項強，皆宜摩之。一名白魚。生平澤。


白頸蚯蚓　味鹹寒。主治蛇瘕，去三蟲，伏屍，鬼註蠱毒，殺長蟲。仍自化作水。生平土。


螻蛄　味鹹寒。主治產難，出肉中刺，潰癰腫，下哽噎，解毒，除惡瘡。夜出者良。一名蟪蛄，一名天螻，一名螜。生平澤。


蜣蜋　味鹹寒。主治小兒驚癇瘈疭，腹脹寒熱，大人癲疾狂易。火熬之良。一名吉（蟲旁）蜣。生池澤。


螌蝥　味辛寒。主治寒熱鬼註蠱毒，鼠瘺，惡瘡，疽蝕，死肌，破石癃。一名龍尾。生川谷。


地膽　味辛寒。主治鬼註寒熱，鼠瘺惡瘡，死積，破癥瘕，墮胎。一名元青。生川谷。


馬刀　味辛微寒有毒。主治漏下赤白，寒熱，破石淋，殺禽獸賊鼠。生池澤。


貝子　味鹹平。主治目翳，鬼註，蠱毒，腹痛，下血，五癃，利水道。燒用之良。生池澤。

此作品在全世界都属于公有领域，因为作者逝世已经超过100年，且作品于1931年1月1日之前出版。

